钦定古今图书集成/明伦汇编/氏族典/第428卷 > 赵贵
## 钦定古今图书集成/明伦汇编/氏族典/第428卷 > 赵贵

按《周书赵贵传》：“贵字元贵，天水南安人也。曾祖达，魏
库部尚书。祖仁，以良家子镇武川，因家焉。贵少有节
概，魏孝昌中，尔朱荣以为别将，从讨元颢，授伏波将
军。从贺拔岳平关中，赐爵魏平县伯，累迁镇北将军。
及岳为侯莫陈悦所害，将吏奔散，莫有收者。贵诣悦
诈降，悦信之，因请收葬岳，言辞慷慨，悦壮而许之。贵”
乃收岳尸还，与寇洛等纠合其众奔平凉，共图拒悦，
首议迎太祖。太祖至，以为大都督，领府司马。悦平，以
本将军、持节行秦州事、当州大都督。为政清静，民吏
怀之。以预立魏文帝勋，进爵为公，拜侍中，除雍州刺
史。六官建，以贵为太保。孝闵帝践阼，迁太傅，进封楚
国公。晋公护摄政，贵自以元勋佐命，每怀怏怏，谋杀
护。寻为宇文盛所告，被诛。